Áramótaheit eru hefð um allan heim . Þetta eru ákveðin markmið sem sett eru í byrjun árs og þeim á að ná á komandi ári . Fólk ætlar að verða besta útgáfan af sjálfum sér , komast í sitt besta form , borða hollt og lesa helling af bókum eða eitthvað í þeim dúr . „ Nú verður sko árið mitt , ég mun mæta í ræktina fimm sinnum í viku , hafa spilakvöld þrisvar í mánuði með fjölskyldunni , heimsækja ömmu allar helgar og ég ætla að hætta að borða nammi og drekka gos . ” Svo ári seinna erum við einhvernveginn komin á sama stað og áunnum ekkert nema vonbrygði . Blessaður janúarmánuður er genginn í garð . Mánuðurinn þar sem allar líkamsræktarstöðvar fyllast og önnur hver manneskja er komin í átak . Mánuðurinn þar sem Solla á Gló dælir út safakúrum í almúginn og sælgætisbarir haldast varla í „ business “ . Mánuðurinn þar sem reykingarmenn leggja niður rettuna og detta alveg úr jafnvægi vegna nikótínskorts . Finnst þér ekkert ganga upp hjá þér ? Ekki örvænta , meirihlutinn af fólki , eða um 80% sem setja sér markmið í byrjun árs ná því miður ekki að láta markmið sína verða að veruleika . Af hverju skildi það vera ? Eru þessi markmið svona ótrúlega óraunhæf eða erum við einfaldlega bara misheppnuð ? Markmiðasetning er góð og nauðsynleg . Eitt af lykilatriðunum til að ná velgengni er að setja sér markmið jafnt og þétt . Ljósaperan var ekki fundin upp á einni nóttu heldur tók þrautseigju , þolinmæði og mikla vinnu til að fullkomna verkið . Það sama á við þegar markmiðum er fylgt . Við getum allt sem við ætlum okkur en ef við setjum okkur óraunhæfar væntingar geta markmiðin farið í vaskinn . Áramótaheit eru oft himinhá og ná yfir svo langt tímaskeið . Meira að segja stundum allt árið ! Áramótaheit eru oft sett á röngum forsendum t.d þegar ætlað er að ná útlitslegum breytingum . Hreyfing er mikilvæg . Hún er góð fyrir bæði líkamlega og andlega heilsu . Það eru til óteljandi útgáfur af hreyfingu svo allir ættu að geta fundið eitthvað við sitt hæfi . Um leið og hreyfing er orðin að refsingu er erfitt að halda áfram að stunda hana . Að mæta í ræktina bara til þess að brenna kaloríunum sem þú borðaðir daginn áður er ekkert skemmtilegt . Útlitsleg markmið , t.d. að fá flatan maga eða bil á milli læranna eru óraunhæf markmið sem fylgja útlitsdýrkun samfélagsins . Hamingja er ekki falin í holdafari og hitaeiningum , svo einfalt er það . Markmið sem eru sett í flýti , án aga og vilja , eru mjög líkleg til að fjara út . Ekki er til ein örugg leið til að tryggja velgengni en jákvætt hugafar og skipulag er ótrúlega mikilvægt . Að segja einhverjum öðrum frá hver markmið manns eru eða skrifa þau niður er mikil hvatning . Að taka lítil en örugg skref í rétta átt er einnig mikilvægt og ef eitthvað gengur ekki upp þarf ekkert að gefast upp . Áskoranir eru til að yfirstíga !